
Text rozhodnutia
Súd: Krajský súd Bratislava Spisová značka: 2S/203/2011 Identifikačné číslo súdneho spisu: 1011201920 Dátum vydania rozhodnutia: 14. 03. 2012 Meno a priezvisko sudcu, VSÚ: JUDr. Marián Trenčan ECLI: ECLI:SK:KSBA:2012:1011201920.1 Uznesenie Krajský súd v Bratislave v právnej veci žalobcu: MVDr. P. T., XX.XX.XXXX, H. XXX/X, XXX XX P., zastúpený advokátom: JUDr. Ing. Ľubomír Niedelský, Hviezdoslavova 7, Košice, proti žalovanému: Komora veterinárnych lekárov Slovenskej republiky, Botanická 17, 841 04 Bratislava, o preskúmanie zákonnosti rozhodnutia žalovaného č.20/2010 Pr zo dňa 29.09.2011, jednohlasne, takto r o z h o d o l : Krajský súd v Bratislave p o s t u p u j e vec Krajskému súdu v Prešove. o d ô v o d n e n i e : Žalobou doručenou tunajšiemu súdu dňa 09.12.2011 sa žalobca domáhal preskúmania zákonnosti rozhodnutia Prezídia Komory veterinárnych lekárov Slovenskej republiky č. 20/2010 Pr zo dňa 29.09.2011, ktorým Prezídium žalovaného zamietlo odvolanie žalobcu voči rozhodnutiu Disciplinárneho senátu žalovaného č. 20/2010 DS zo dňa 28.07.2011 a prvostupňové rozhodnutie potvrdilo. Podľa § 103 O.s.p. kedykoľvek za konania prihliada súd na to, či sú splnené podmienky, za ktorých môže konať vo veci (podmienky konania). Podľa § 11 ods. 1 O.s.p. konanie sa uskutočňuje na tom súde, ktorý je vecne a miestne príslušný. Príslušnosť sa určuje podľa okolností, ktoré tu sú v čase začatia konania a trvá až do jeho skončenia. Podľa § 246a ods. 1 O.s.p. miestne príslušným je súd, v ktorého obvode má sídlo správny orgán, ktorého rozhodnutie a postup sa preskúmava, ak nie je ustanovené inak. Ak ide o rozhodnutie orgánu s pôsobnosťou pre celé územie Slovenskej republiky, okrem ústredných orgánov štátnej správy miestne príslušným je krajský súd, v ktorého obvode je všeobecný súd navrhovateľa. Podľa § 85 ods. 1 O.s.p. všeobecným súdom občana je súd, v obvode ktorého má občan bydlisko, a ak nemá bydlisko, súd, v obvode ktorého sa zdržuje. Podľa § 250d ods. 2 O.s.p. ak predseda senátu zistí, že súd nie je vecne alebo miestne príslušný, postúpi vec uznesením príslušnému súdu. Vzhľadom na to, že žalovaný je správnym orgánom s pôsobnosťou pre celé územie Slovenskej republiky a zároveň nie je ústredným orgánom štátnej správy, miestne príslušným na konanie vo veci je Krajský súd v Prešove keďže v jeho obvode sa nachádza všeobecný súd žalobcu - Okresný súd v Kežmarku. Krajský súd v Bratislave preto postupoval v súlade s ustanovením § 246a ods. 1 v spojení s § 250d ods. 2 O.s.p. a postúpil vec vecne a miestne príslušnému Krajskému súdu v Prešove. Poučenie: Proti tomuto uzneseniu nie je prípustný opravný prostriedok.

